আকিদা বলতে কী বোঝায় তা পরিষ্কার বুঝে নেয়া প্রত্যেকটি মুসলিমের অতি প্রয়োজনীয়। কারণ দীনের সব প্রধান প্রধান পণ্ডিতদের সম্মিলিত অভিমত এই যে পরিপূর্ণ ঈমান থাকা সত্ত্বেও আকিদার ভুলে একজন মো’মেনের কার্যত মোশরেক ও কাফের হয়ে যাওয়া সম্ভব। অর্থাৎ একজন মানুষ আল্লাহ, রসুল, কোর’আন, কেয়ামত, হাশর, জান্নাত, জাহান্নাম, মালায়েক ইত্যাদি সর্ব বিষয়ে সম্পূর্ণ ঈমানদার হয়েও আকিদা ভুল হওয়ার দরুন কার্যত মোশরেক ও কাফের হয়ে যেতে পারে। ঐ সব বিষয়ে ঈমান পূর্ণ হলেও যদি মানুষ মোশরেক ও কাফের হতে পারে তবে অবশ্যই আকিদা ঈমানের চেয়েও বেশি গুরুত্বপূর্ণ, বেশি প্রয়োজনীয়। আসলেও তাই, আকিদা ঈমানের চেয়ে সূক্ষ্মতর, কিন্তু তার চেয়ে বেশি প্রয়োজনীয়। তার প্রমাণ বর্তমান দুনিয়ার মুসলিমদের অবস্থা। কোটি কোটি মানুষের মোকাম্মেল ঈমান, আল্লাহ, রসুল, কোর’আন ইত্যাদির উপর পরিপূর্ণ বিশ্বাস থাকা সত্ত্বেও তারা শেরক ও কুফরের মধ্যে ডুবে আছে, আকিদার ভুলের, বিকৃতির জন্য কিন্তু বুঝতে পারছে না। আকিদা হলো কোনো একটি জিনিস বা ব্যাপার সমগ্রভাবে দেখা বা বোঝা (Comprehensive Concept)। কোনো বস্তু বা পদার্থ হলে সেটির সমগ্রটিকে চোখ দিয়ে দেখে সেটা কী, সেটা দিয়ে কী কাজ হয় এবং সেটার উদ্দেশ্য কী এ সমস্তই সঠিকভাবে বুঝে নেয়া হলো আকিদা এবং কোনো বস্তু বা পদার্থ না হয়ে যদি কোনো বিষয় হয় তবে সেটাকে চোখ দিয়ে নয়, বুদ্ধি, যুক্তি, চিন্তা দিয়ে সেটার সামগ্রিক রূপটাকে ধারণা করা, সেটার কাজ কী, সেটার উদ্দেশ্য কী এ সমস্তই সঠিক বুঝে নেওয়া হল আকিদা। অন্যভাবে বলা যায় যে আকিদা হলো দৃষ্টি। বস্তু বা পদার্থ হলে দৈহিক চক্ষু দিয়ে সে জিনিস বা বস্তুটিকে সম্পূর্ণভাবে দেখা, আর বিষয় হলে বুদ্ধি, মনের চোখ দিয়ে সামগ্রিকভাবে দেখা ও বোঝা।